CELEX: 32017D1138
Language: el
Date: 2017-06-19 00:00:00
Title: Απόφαση (ΕΕ) 2017/1138 του Συμβουλίου, της 19ης Ιουνίου 2017, για τη θέση που πρέπει να ληφθεί εξ ονόματος της Ευρωπαϊκής Ένωσης κατά την πρώτη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έγκριση του απαιτούμενου περιεχομένου της βεβαίωσης που αναφέρεται στο άρθρο 3 παράγραφος 12 της σύμβασης και των εγγράφων καθοδήγησης που αναφέρονται στο άρθρο 8 παράγραφοι 8 και 9 της σύμβασης

27.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 164/56
            
         ΑΠΌΦΑΣΗ (ΕΕ) 2017/1138 ΤΟΥ ΣΥΜΒΟΥΛΊΟΥ
   της 19ης Ιουνίου 2017
   για τη θέση που πρέπει να ληφθεί εξ ονόματος της Ευρωπαϊκής Ένωσης κατά την πρώτη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο όσον αφορά την έγκριση του απαιτούμενου περιεχομένου της βεβαίωσης που αναφέρεται στο άρθρο 3 παράγραφος 12 της σύμβασης και των εγγράφων καθοδήγησης που αναφέρονται στο άρθρο 8 παράγραφοι 8 και 9 της σύμβασης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 11 Μαΐου 2017 εγκρίθηκε, εξ ονόματος της Ευρωπαϊκής Ένωσης, η σύμβαση της Μιναμάτα για τον υδράργυρο (1) («σύμβαση»), με την απόφαση (ΕΕ) 2017/939 (2).
            
         
               (2)
            
            
               Η σύμβαση θα τεθεί σε ισχύ στις 16 Αυγούστου 2017. Η πρώτη συνεδρίαση της διάσκεψης των συμβαλλόμενων μερών της σύμβασης («ΔΣΜ 1») θα πραγματοποιηθεί στις 24-29 Σεπτεμβρίου 2017 στη Γενεύη. Υπό αυτές τις συνθήκες, η Ένωση θα πρέπει να καθορίσει τη θέση που πρέπει να ληφθεί κατά τη ΔΣΜ 1.
            
         
               (3)
            
            
               Το άρθρο 3 παράγραφος 8 της σύμβασης επιβάλλει στα συμβαλλόμενα μέρη που προτίθενται να εισαγάγουν υδράργυρο από μη συμβαλλόμενο μέρος να επιτρέπουν την εισαγωγή αυτή μόνο υπό την προϋπόθεση ότι τους έχει διαβιβαστεί βεβαίωση από το μη συμβαλλόμενο μέρος εξαγωγής σύμφωνα με την οποία ο εισαγόμενος υδράργυρος δεν προέρχεται ούτε από πρωτογενή εξόρυξη υδραργύρου ούτε από το πλεόνασμα υδραργύρου από τον παροπλισμό εγκαταστάσεων χλωριούχων αλκαλίων («βεβαίωση»).
            
         
               (4)
            
            
               Το άρθρο 3 παράγραφος 12 της σύμβασης προβλέπει την έγκριση του απαιτούμενου περιεχομένου της βεβαίωσης από τη ΔΣΜ 1. Το εν λόγω απαιτούμενο περιεχόμενο της βεβαίωσης θα παράγει, ως εκ τούτου, παράγει έννομα αποτελέσματα.
            
         
               (5)
            
            
               Ο κανονισμός (ΕΕ) 2017/852 του Ευρωπαϊκού Κοινοβουλίου και του Συμβουλίου (3) συνάδει με τις διατάξεις του άρθρου 3 παράγραφος 8 της σύμβασης, όπως συμπληρώθηκε από το προτεινόμενο απαιτούμενο περιεχόμενο της βεβαίωσης.
            
         
               (6)
            
            
               Το άρθρο 8 παράγραφος 4 της σύμβασης επιβάλλει στα συμβαλλόμενα μέρη να εξασφαλίζουν ότι οι νέες σημειακές πηγές που εμπίπτουν στις κατηγορίες πηγών που απαριθμούνται στο παράρτημα Δ χρησιμοποιούν τις βέλτιστες διαθέσιμες τεχνικές και τις βέλτιστες περιβαλλοντικές πρακτικές για να ελέγχουν και, εφόσον είναι εφικτό, να μειώνουν τις ατμοσφαιρικές εκπομπές υδραργύρου και ενώσεων υδραργύρου.
            
         
               (7)
            
            
               Το άρθρο 8 παράγραφος 5 της σύμβασης προβλέπει ότι τα συμβαλλόμενα μέρη ελέγχουν και, εφόσον είναι εφικτό, μειώνουν τις εκπομπές υδραργύρου και ενώσεων υδραργύρου στην ατμόσφαιρα από τις υπάρχουσες σημειακές πηγές οι οποίες εμπίπτουν στις κατηγορίες πηγών που απαριθμούνται στο παράρτημα Δ εφαρμόζοντας ένα ή περισσότερα από τα ακόλουθα μέτρα: χρήση βέλτιστων διαθέσιμων τεχνικών και βέλτιστων περιβαλλοντικών πρακτικών, θέσπιση ποσοτικώς προσδιορισμένων στόχων ή οριακών τιμών εκπομπών, θέσπιση στρατηγικής ελέγχου πολλαπλών ρύπων ή εναλλακτικά μέτρα.
            
         
               (8)
            
            
               Το άρθρο 8 παράγραφος 7 της σύμβασης επιβάλλει στα συμβαλλόμενα μέρη να καταρτίσουν και να τηρούν κατάλογο απογραφής των ατμοσφαιρικών εκπομπών υδραργύρου και ενώσεων υδραργύρου.
            
         
               (9)
            
            
               Το άρθρο 8 παράγραφος 8 της σύμβασης ορίζει ότι η ΔΣΜ 1 εκδίδει έγγραφα καθοδήγησης για τις βέλτιστες διαθέσιμες τεχνικές και τις βέλτιστες περιβαλλοντικές πρακτικές, λαμβανομένων υπόψη τυχόν διαφορών μεταξύ των νέων και των υφιστάμενων πηγών και λαμβανομένης υπόψη της ανάγκης ελαχιστοποίησης των πολύτροπων επιδράσεων, και εγκρίνει επίσης έγγραφα καθοδήγησης προς τα συμβαλλόμενα μέρη για την εκπλήρωση των υποχρεώσεών τους δυνάμει του άρθρου 8 παράγραφος 5, ιδίως όσον αφορά τον καθορισμό των στόχων και τον προσδιορισμό των οριακών τιμών εκπομπών.
            
         
               (10)
            
            
               Το άρθρο 8 παράγραφος 9 της σύμβασης προβλέπει την έκδοση από τη διάσκεψη των συμβαλλόμενων μερών της σύμβασης, το συντομότερο δυνατό, εγγράφων καθοδήγησης σχετικά με τα κριτήρια που δύνανται να θεσπίζουν τα συμβαλλόμενα μέρη βάσει του άρθρου 8 παράγραφος 2 στοιχείο β), όταν επιλέγουν να εφαρμόζουν μέτρα ελέγχου για τις εκπομπές υδραργύρου και ενώσεων υδραργύρου στην ατμόσφαιρα μόνο στις σημειακές πηγές που εμπίπτουν σε δεδομένη κατηγορία πηγών που απαριθμείται στο παράρτημα Δ, υπό την προϋπόθεση ότι καλύπτεται τουλάχιστον το 75 τοις εκατό των εκπομπών της εν λόγω κατηγορίας πηγών, καθώς και εγγράφων καθοδήγησης σχετικά με τη μεθοδολογία που πρέπει να χρησιμοποιείται για την κατάρτιση του καταλόγου απογραφής των εκπομπών υδραργύρου και ενώσεων υδραργύρου στην ατμόσφαιρα.
            
         
               (11)
            
            
               Το άρθρο 8 παράγραφος 10 δεύτερη περίοδος της σύμβασης ορίζει ότι τα συμβαλλόμενα μέρη οφείλουν να λαμβάνουν υπόψη τα έγγραφα καθοδήγησης κατά την εφαρμογή των σχετικών διατάξεων του εν λόγω άρθρου. Τα εν λόγω έγγραφα καθοδήγησης θα παράγουν, ως εκ τούτου, έννομα αποτελέσματα.
            
         
               (12)
            
            
               Η διακυβερνητική διαπραγματευτική επιτροπή της σύμβασης, κατά την έβδομη συνεδρίασή της που πραγματοποιήθηκε στις 10-15 Μαρτίου 2016 στην Ιορδανία, εξέδωσε, σε προσωρινή βάση, εν αναμονή της επίσημης έκδοσης από τη ΔΣΜ 1, τα τέσσερα έγγραφα καθοδήγησης που αναφέρονται στο άρθρο 8 παράγραφοι 8 και 9 της σύμβασης.
            
         
               (13)
            
            
               Η νομοθεσία της Ένωσης, συμπεριλαμβανομένων της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου (4) και του κανονισμού (ΕΚ) αριθ. 166/2006 του Ευρωπαϊκού Κοινοβουλίου και του Συμβουλίου (5), είναι σύμφωνη με τις διατάξεις του άρθρου 8 της σύμβασης, όπως συμπληρώθηκε από τα προτεινόμενα έγγραφα καθοδήγησης.
            
         
               (14)
            
            
               Το προτεινόμενο απαιτούμενο περιεχόμενο της βεβαίωσης και τα προτεινόμενα τέσσερα έγγραφα καθοδήγησης θα πρέπει, κατά συνέπεια, να υποστηριχθούν,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ
   Άρθρο 1
   Η θέση που πρέπει να ληφθεί εξ ονόματος της Ευρωπαϊκής Ένωσης κατά την πρώτη συνεδρίαση της διάσκεψης των συμβαλλόμενων μερών της σύμβασης της Μιναμάτα για τον υδράργυρο («σύμβαση») είναι η υποστήριξη της έγκρισης του απαιτούμενου περιεχομένου της βεβαίωσης που αναφέρεται στο άρθρο 3 παράγραφος 12 και των εγγράφων καθοδήγησης που αναφέρονται στο άρθρο 8 παράγραφοι 8 και 9 της σύμβασης.
   Ήσσονος σημασίας αλλαγές στα έγγραφα που αναφέρονται στο πρώτο εδάφιο μπορούν να συμφωνούνται από τους εκπροσώπους της Ένωσης, στο πλαίσιο διαβούλευσης με τα κράτη μέλη κατά τις συνεδριάσεις συντονισμού, χωρίς περαιτέρω απόφαση του Συμβουλίου.
   Άρθρο 2
   Η απόφαση ή οι αποφάσεις της διάσκεψης των συμβαλλόμενων μερών της σύμβασης για την έγκριση των εγγράφων που αναφέρονται στο άρθρο 1 δημοσιεύονται στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.
   
      Λουξεμβούργο, 19 Ιουνίου 2017.
      
         
            Για το Συμβούλιο
         
         
            Ο Πρόεδρος
         
         J. HERRERA
      
   
   
      (1)  ΕΕ L 142 της 2.6.2017, σ. 6.
   
      (2)  Απόφαση (ΕΕ) 2017/939 του Συμβουλίου, της 11ης Μαΐου 2017, σχετικά με τη σύναψη, εξ ονόματος της Ευρωπαϊκής Ένωσης, της σύμβασης της Μιναμάτα για τον υδράργυρο (ΕΕ L 142 της 2.6.2017, σ. 4).
   
      (3)  Κανονισμός (ΕΕ) 2017/852 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για τον υδράργυρο και για την κατάργηση του κανονισμού (ΕΚ) αριθ. 1102/2008 (ΕΕ L 137 της 24.5.2017, σ. 1).
   
      (4)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
   
      (5)  Κανονισμός (ΕΚ) αριθ. 166/2006 του Ευρωπαϊκού Κοινοβουλίου και του Συμβουλίου, της 18ης Ιανουαρίου 2006, για τη σύσταση ευρωπαϊκού μητρώου έκλυσης και μεταφοράς ρύπων και για την τροποποίηση των οδηγιών 91/689/ΕΟΚ και 96/61/ΕΚ του Συμβουλίου (ΕΕ L 33 της 4.2.2006, σ. 1).